Reglementări privind referendumul în statele membre ale Uniunii Europene

 

 

Introducere

 

Referendumul, alături de iniţiativa cetăţenească, constituie o formă de democraţie directă. Democraţia directă, caracteristică cetăţilor antice greceşti (relativ reduse ca dimensiune şi număr de cetăţeni), a fost înlocuită în perioada modernă cu democraţia reprezentativă, care este exercitată prin intermediul reprezentanţilor, aleşi în adunări legislative (denumite, cel mai adesea, parlamente). Cu toate acestea, forme ale democraţiei directe au fost instituţionalizate şi în cadrul democraţiei reprezentative. Ele permit cetăţenilor să se exprime direct cu privire la treburile importante ale statului şi societăţii, în perioada dintre două procese electorale.

Obiectul referendumului constă, cel mai adesea, în propuneri legislative sau de amendare a constituţiei (dar şi, mai rar, în politici publice) ce se intenţionează a fi adoptate; datorită importanţei deosebite a acestora, consultarea mai largă a poporului devine necesară.

Referendumul este de două tipuri: referendum consultativ, care, din punct de vedere juridic, nu produce efecte prin el însuşi şi nici nu obligă instituţiile statului să adopte un anumit act, şi referendum decizional, ale cărui rezultate sunt obligatorii şi produc efecte juridice.

Din punctul de vedere al obiectului lui, referendumul decizional este fie constituţional, fie legislativ, iar referendumul consultativ este, de regulă, numai legislativ. De asemenea, din punctul de vedere al efectelor referendumului decizional, acesta poate fi normativ sau abrogativ, după cum aprobă intrarea în vigoare a unui act normativ sau abrogă, în tot sau în parte, dispoziţii preexistente.

În funcţie de problematica ce constituie obiectul referendumului, acesta poate fi organizat la nivel naţional sau local – statal (în cazul federaţiei), regional, municipal etc., în funcţie de organizarea administrativă a statului şi de gradul de descentralizare.

 

1. Austria

Art.43 din Constituţie prevede referendumul legislativ. Orice proiect de lege adoptat de Camera Reprezentanţilor poate fi supus aprobării prin referendum, dacă membrii Camerei decid astfel, cu votul majorităţii. Referendumul trebuie să aibă loc înainte ca legea să fie promulgată de Preşedinte.

Art.44 din Constituţie stipulează următoarele: legile constituţionale sau prevederile constituţionale incluse în legi simple pot fi votate de Camera Reprezentanţilor doar cu prezenţa a cel puţin jumătate din membrii săi şi cu votul a cel puţin două treimi din cvorum. 

Revizuirile complete ale Constituţiei federale vor fi supuse aprobării prin referendum, înainte ca Preşedintele să promulge legea, pe când revizuirile parţiale ale acesteia sunt supuse referendumului doar dacă o treime din membrii Camerei Reprezentanţilor sau ai Senatului cer acest lucru. 

Art.45 prevede că pentru referendum este decisivă majoritatea absolută a voturilor exprimate. Rezultatele referendumului se vor anunţa oficial. 

 

2. Belgia

 

În Constituţia belgiană nu există nici o referire la referendum. La nivel legislativ nu sunt reglementate organizarea referendumului ori iniţiativele populare de organizare ale acestuia.

Legislaţia belgiană reglementează doar organizarea referendumului comunal, instituit prin Legea din 10 aprilie 1995. Principalele elemente ale acestei legi sunt următoarele:

- iniţiativa de organizare a referendumului comunal trebuie să întrunească un prag de 10% din electori;

- consiliul comunal analizează cererea electorilor, însă o poate refuza;

- în cazul organizării referendumului, este necesar un cvorum de 40% din electori;

- este interzisă iniţiativa organizării unui referendum cu privire la impozitele şi taxele comunale ori la bugetul comunal;

- referendumul este consultativ. 

 

 

3. Danemarca

 


Constituţia daneză prevede 5 situaţii în care un referendum poate sau trebuie organizat, şi ale cărui rezultate sunt obligatorii:


1) După adoptarea unui proiect de lege de către Parlament (Folketing), o treime dintre membrii acestuia pot solicita ca legea să nu producă efecte până în momentul supunerii sale unui referendum; legea este considerată a fi invalidată atunci când majoritatea participanţilor la referendum o resping, în condiţiile în care participarea este de cel puţin 30 % dintre populaţia cu drept de vot; această regulă are şi excepţii – nu pot fi supuse referendumului legile din domeniile: financiar, fiscal, privind exproprierea şi acordarea cetăţeniei (art. 42);


2) Legile de cedare a suveranităţii, prin care unele dintre competenţele autorităţilor daneze sunt transferate către autorităţile internaţionale (Uniunea Europeană este avută în vedere în mod special), sunt constituţionale, însă condiţiile de adoptare sunt stricte; astfel, fie 5/6 dintre membrii Parlamentului votează în favoarea lor, fie este necesară organizarea unui referendum, în cazul în care voturile „pentru” din Parlament se situează între 1/2 (condiţie necesară) şi 5/6 din numărul membrilor acestuia; în această din urmă situaţie, legea este considerată a fi invalidată atunci când majoritatea participanţilor la referendum o resping, în condiţiile în care participarea este de cel puţin 30 % din populaţia cu drept de vot (art. 20). Este de menţionat faptul că referendumul din 1992 cu privire la Tratatul de la Maastricht a fost organizat în baza acestui articol, iar rezultatul său a fost negativ.


3) Parlamentul poate decide ca ratificarea anumitor tratate internaţionale să depindă de rezultatul referendumului organizat în acest scop (art. 42(6));


4) Modificarea Constituţiei daneze este posibilă numai după adoptarea proiectului de modificare în Parlament, apoi organizarea de alegeri parlamentare şi adoptarea proiectului şi de către noul Parlament şi, în sfârşit, aprobarea lui prin referendum, de către cel puţin 40 % dintre persoanele cu drept de vot (art. 88);


5) Modificarea vârstei de vot se poate realiza numai prin adoptarea unei legi în acest sens de către Parlament şi supunerea ulterioară aprobării populare prin referendum; dacă 30% dintre persoanele cu drept de vot sunt împotrivă, legea este respinsă.


În ceea ce priveşte referendumurile consultative, acestea nu sunt prevăzute în Constituţie, iar Parlamentul poate decide oricând consultarea populară, pe orice domenii. Rezultatele acestui tip de referendum nu sunt obligatorii pentru Parlament.

 

 

 

 

 

4. Finlanda

 

Secţiunea 53 din Constituţie stipulează că decizia de organizare a referendumului consultativ se ia prin lege specială. Aceasta va stabili data referendumului şi procedura de organizare şi desfăşurare a acestuia, ceea ce înseamnă că pentru fiecare referendum este nevoie de o lege specială. Prin aceasta se acordă Parlamentului o largă libertate în stabilirea modului de desfăşurare a referendumului. 

În Finlanda toate referendumurile au caracter consultativ, atât la nivel naţional, cât şi la nivel regional sau local. 

 

5. Franţa 

 

Constituţia Franţei reglementează referendumul în art. 3(1), 11, 60, 72–1 şi 89.

Astfel, potrivit art. 3(1), suveranitatea naţională aparţine poporului, care o exercită prin reprezentanţii săi şi prin referendum. 

Potrivit art. 11, Preşedintele Republicii, la propunerea Guvernului ori la propunere comună a celor două Camere, propunere publicată în Jurnalul Oficial, poate supune referendumului orice proiect de lege privind organizarea puterilor publice, reformele privind politica economică ori socială a naţiunii şi serviciilor publice, ori privind autorizarea ratificării unui tratat care, în mod contrar Constituţiei, produce efecte asupra funcţionării instituţiei. 

Dacă referendumul este organizat la propunerea Guvernului, acesta trebuie să supună fiecărei Camere a Parlamentului o declaraţie spre dezbaterea acestora.

În situaţia în care referendumul a condus la adoptarea unui proiect de lege, Preşedintele Republicii promulgă legea în 15 zile de la proclamarea rezultatelor consultării. 

În baza art. 60 din Constituţia franceză, Consiliul Constituţional veghează la respectarea operaţiunilor referendumului prevăzut în art. 11 şi 89 din Constituţie şi proclamă rezultatele acestuia. 

Art. 72–1(2), introdus prin art. 5 din Legea constituţională nr. 2003–276 din 28 martie 2003, dispune că, în condiţiile reglementate de legea organică, proiectele de lege referitoare la competenţa unei colectivităţi teritoriale pot, la iniţiativa acesteia, fi supuse referendumului, pentru ca electorii acelei colectivităţi să decidă. 

Art. 89 reglementează referendumul privind legile constituţionale. Astfel, iniţiativa revizuirii Constituţiei aparţine Preşedintelui Republicii, la propunerea Primului ministru şi membrilor Parlamentului. 

Proiectul ori propunerea de revizuire a Constituţiei trebuie votat de către cele două Camere într-o formulare identică. Revizuirea este definitivă după ce este aprobată prin referendum. 

Cu toate acestea, proiectul de revizuire nu este supus referendumului dacă Preşedintele Republicii decide supunerea sa Parlamentului convocat în Congres; în acest caz, proiectul de revizuire este aprobat doar la reunirea majorităţii de 3/5 din voturile exprimate. 

Biroul Congresului este cel al Adunării Naţionale. 

Nu poate fi iniţiată nici o procedură de revizuire care aduce atingere integrităţii teritoriului. De asemenea, forma republicană nu poate face obiectul unei revizuiri. 

Organizarea referendumului local este reglementată în art. L01112–1 – L01112–14 din Codul general al colectivităţilor teritoriale. Astfel, adunarea deliberativă a unei colectivităţi teritoriale poate supune referendumului local orice proiect de act normativ care vizează reglementarea competenţelor acelei colectivităţi (art. L01112–1). De asemenea, potrivit art. L01112 – 2 din Cod, autorităţile executive ale colectivităţilor teritoriale pot cere adunării deliberative a colectivităţii supunerea la referendumul local a oricărui proiect de act care vizează atribuţiile autorităţilor executive respective, cu excepţia proiectelor de acte cu caracter individual. În ambele situaţii, adunarea deliberativă a colectivităţii teritoriale stabileşte modalităţile de organizare a referendumului lor, fixează ziua scrutinului, care nu poate fi în mai puţin de 2 luni de la trimiterea rezultatului deliberării reprezentantului statului în teritoriu. Totodată, se convoacă electorii şi se precizează proiectul de act supus aprobării electorilor (art. L01112–3, alin. (1)). 

 

6. Germania

 

Legea fundamentală nu prevede referendumul constituţional. 

Art.29 din Constituţie prevede însă referendumul obligatoriu pentru o nouă împărţire teritorială. Astfel, măsurile pentru o nouă împărţire a teritoriului federal se publică printr-o lege federală, care are nevoie de o confirmare prin referendum. Landurile interesate trebuie să fie consultate. 

 

7. Grecia

 


Articolul 44 al Constituţiei greceşti prevede obligaţia Preşedintelui de a convoca un referendum privind problemele cruciale ale naţiunii, ca urmare a unei rezoluţii în acest sens, adoptate de majoritatea absolută a membrilor Parlamentului, la propunerea Guvernului.


Subiectul referendumului poate fi constituit şi de un proiect de lege adoptat de Parlament, care reglementează aspecte sociale importante, cu excepţia domeniului fiscal. În acest caz, referendumul va fi convocat de către Preşedinte, ca urmare a deciziei adoptate în acest sens de 3/5 dintre membrii Parlamentului; pot fi introduse cel mult două propuneri vizând convocarea unui referendum în aceeaşi sesiune parlamentară.

 

8. Irlanda

 

Sediul materiei este dat de art. 27, 46 şi 47 din Constituţie, de Legea electorală din 1992 (nr. 23/1992) şi de legile privind referendumul din 1992 (nr. 8/1992) 1994 (nr. 12/1994), 1998 (nr. 1/1998) şi 2001 (nr. 53/2001). 

În Irlanda există două tipuri de referendumuri: referendumul pentru modificarea Constituţiei şi referendumul asupra unei proiect de lege, altul decât cel constituţional (denumit şi „referendum ordinar”).

Art. 27 din Constituţie (supunerea spre aprobare prin referendum a unui proiect de lege) se aplică oricărui proiect de lege, altul decât cel de modificare a Constituţiei. Proiectul de lege trebuie aprobat de cele două Camere ale Parlamentului. 

1. O majoritate a membrilor Senatului şi nu mai puţin de o treime din membrii Camerei Reprezentanţilor pot, printr-o petiţie comună adresată Preşedintelui Republicii, în baza acestui articol, să solicite Preşedintelui refuzul semnării şi promulgării ca lege a unui proiect, cu motivarea că respectivul proiect este de importanţă naţională şi de aceea trebuie consultată naţiunea. 

2. O astfel de petiţie trebuie redactată în scris şi semnată de către petiţionari. 

3. Orice astfel de petiţie trebuie să cuprindă o declaraţie asupra motivelor speciale pe care se întemeiază respectiva cerere şi va fi prezentată Preşedintelui în termen de 4 zile de la data la care proiectul a trecut prin ambele Camere ale Parlamentului. 

4.1. La primirea petiţiei adresate lui în baza acestui articol, Preşedintele o analizează şi, ulterior consultării Consiliului de Stat, pronunţă decizia sa asupra acesteia, în termen de 10 zile de la data la care proiectul a trecut de ambele Camere ale Parlamentului.

4.2. Dacă un proiect de lege ori o dispoziţie a acestuia a fost trimis spre analiză Curţii Supreme în baza art. 26 din Constituţie, Preşedintele nu este obligat să analizeze petiţia, cu excepţia situaţiei ori până în momentul în care Curtea Supremă s-a pronunţat printr-o decizie cu privire la faptul că proiectul ori dispoziţia sa nu este contrar Constituţiei. În situaţia în care Curtea Supremă pronunţă o astfel de decizie, nu este obligatoriu pentru Preşedinte să se pronunţe prin decizie asupra petiţiei, înainte de expirarea unui termen de 6 zile de la data la care este pronunţată decizia Curţii Supreme.

5.1. În orice situaţie în care Preşedintele decide că respectivul proiect supus petiţiei în baza acestui articol este de importanţă naţională şi, prin urmare, trebuie supus atenţiei naţiunii, el va informa în scris Primul ministru şi preşedintele fiecărei Camere a Parlamentului, asupra acestui aspect şi va refuza să semneze şi să promulge acel proiect de lege, cu excepţia situaţiei în care proiectul este aprobat:

i) fie de către naţiune, prin referendum în conformitate cu dispoziţiile secţiunii 2 din art. 47 din Constituţie, în termen de 18 luni de la data deciziei Preşedintelui, 

ii) fie printr-o rezoluţie a Camerei Reprezentanţilor, adoptată în acelaşi termen, după dizolvarea şi reîntrunirea acestei Camere.

5.2. Dacă un proiect de lege este vizat de o petiţie în baza acestui articol, el va fi aprobat fie de către naţiune, fie prin rezoluţie a Camerei Reprezentanţilor; în conformitate cu dispoziţiile de mai sus, acest proiect va fi prezentat imediat după aprobare Preşedintelui pentru semnarea şi promulgarea lui. 

6. În orice situaţie în care Preşedintele decide că un astfel de proiect de lege vizat de o petiţie nu este de importanţă naţională, el informează în scris Primul ministru şi preşedintele fiecărei Camere a Parlamentului asupra acestui fapt, iar un astfel de proiect de lege va fi semnat de către Preşedinte în termen de 11 zile de la data la care proiectul a trecut de ambele Camere ale Parlamentului, fiind astfel promulgat ca lege. 

Referendumul constituţional

Art. 46 din Constituţie reglementează procedura de modificare a Constituţiei. Astfel, potrivit alin. (2) al acestui articol, orice propunere de modificare a Constituţiei trebuie iniţiată de către Camera Reprezentanţilor ca proiect de lege şi, ulterior adoptării acesteia în ambele Camere ale Parlamentului, va fi supusă, prin referendum, deciziei naţiunii, în conformitate cu legislaţia cu privire la organizarea referendumului în vigoare la data ţinerii acestuia. 

Art. 47 din Constituţie reglementează procedura de organizare a referendumului:

1. Orice propunere de modificare a Constituţiei care este supusă referendumului, în sensul art. 46 din Constituţie, trebuie aprobată de către naţiune cu o majoritate de voturi exprimate, favorabile adoptării acestei propuneri. 

2.1. Orice propunere, alta decât cea de modificare a Constituţiei, care este supusă referendumului, se consideră respinsă prin veto dacă majoritatea voturilor exprimate cu ocazia referendumului sunt împotriva intrării sale în vigoare şi dacă voturile exprimate împotriva intrării sale în vigoare reprezintă cel puţin de 33% din membrii cu drept de vot înregistraţi. 

2.2. Orice propunere, alta decât propunerea de modificare a Constituţiei, care este supusă referendumului va fi socotită aprobată, în sensul art. 27 din Constituţie, dacă în privinţa acesteia nu s-a exprimat un veto de către naţiune, în conformitate cu dispoziţiile subsecţiunii precedente. 

3. Orice cetăţean care are drept de vot la alegerile pentru Camera Reprezentanţilor are dreptul de a vota la referendum. 

4. Referendumul este reglementat prin lege. 

Potrivit secţiunii 2 (1) din Legea privind organizarea referendumului din 1998, în situaţia în care trebuie ţinut un referendum constituţional, Ministerul Mediului şi Administraţiei Locale poate decide prin ordin înfiinţarea unei comisii, numită Comisia de Referendum. Comisia este independentă în îndeplinirea atribuţiilor sale (subsecţiunea (3) a aceleiaşi secţiuni). 

Atribuţiile principale ale Comisiei sunt următoarele (secţiunea 3):

a) elaborarea:

i) unei declaraţii ori a unor declaraţii cuprinzând o explicaţie generală privind obiectul propunerii supuse aprobării prin referendum, precum şi textul acesteia;

ii) unei declaraţii ori a unor declaraţii conţinând argumentele pentru şi împotriva propunerii;

b) publicarea şi distribuirea acestor declaraţii, prin orice mijloace, inclusiv utilizarea televiziunii, a radioului, a mediilor electronice. 

c) promovarea şi facilitarea dezbaterilor ori discuţiilor, în scopul reprezentării tuturor intereselor în legătură cu respectiva propunere. 

 

9. Italia

 


Constituţia italiană reglementează, în art. 75, referendumul abrogativ, numit astfel după efectele pe care le poate produce: abrogarea totală sau parţială a legilor sau altor acte normative cu putere de lege. Acest referendum se organizează la cererea a 500.000 de persoane cu drept de vot sau a cinci consilii regionale. Propunerea de abrogare este adoptată dacă majoritatea persoanelor cu drept de vot au participat la referendum, iar propunerea a fost votată de majoritatea celor prezenţi. Ca excepţie, nu pot fi abrogate pe calea referendumului legile din domeniul fiscal, bugetar, al amnistiei şi graţierii, precum şi ratificările tratatelor internaţionale. Legea nr. 352/1970 a instituit un dublu control jurisdicţional al referendumului, realizat de către Biroul central pentru referendum (alcătuit din totalitatea preşedinţilor Curţii de Casaţie) şi de către Curtea Constituţională. Referendumul nu poate fi organizat în primele 6 luni ale legislaturii, nici în ultimele 12.


Procedura de revizuire a Constituţiei, prevăzută în art. 138, prevede situaţia în care legea constituţională de modificare este supusă aprobării populare prin referendum. Legea de modificare trebuie aprobată în fiecare Cameră de câte două ori, în interval de maxim 3 luni, iar majoritatea absolută favorabilă este necesară în cea de-a doua votare; în acest caz, la cererea a 1/5 din membrii oricărei Camere, a 500.000 de persoane cu drept de vot sau a cinci consilii regionale, legea de modificare a Constituţiei este supusă aprobării populare prin referendum. Dacă, însă, legea a fost aprobată în Parlament, la cea de-a doua votare, cu o majoritate calificată de 2/3 din membrii fiecărei Camere, atunci nu se mai poate recurge la referendum.


Art. 132 al Constituţiei prevede obligativitatea consultării, prin referendum, a populaţiei din provinciile sau regiunile supuse reorganizării teritoriale.

 

10. Luxemburg

 

Art. 51(7) al Constituţiei dispune faptul că electorii pot fi consultaţi prin referendum, în cazurile şi condiţiile stabilite de lege. Trebuie precizat faptul că nu este prevăzut referendumul constituţional la nivelul Constituţiei. 

Legislaţia din Luxemburg reglementează organizarea şi desfăşurarea referendumului comunal: Legea comunală din 13 decembrie 1988 cu modificările şi completările ulterioare şi Regulamentul ducal din 18 octombrie 1989 asupra modalităţilor de organizare a referendumului prevăzut în art. 35 din Legea comunală din 13 decembrie 1988. 

Art. 35 din această lege are următoarea formulare:

„Consiliul comunal poate chema electorii să se pronunţe prin referendum asupra cazurilor de interes comunal şi în condiţiile pe care acesta le stabileşte. 

Referendumul se convocă la cererea unei cincimi din electorii comunelor de peste 3000 de locuitori şi de către o pătrime din electorii celorlalte comune. În acest caz, consiliul trebuie să organizeze referendumul în trei luni de la formularea cererii. 

Modalităţile de organizare a referendumului sunt stabilite prin regulament ducal. 

Dispoziţiile legii electorale privitoare la votul obligatoriu, în special art. 259–262 inclusiv, sunt aplicabile. În această situaţie, referendumul are doar un caracter consultativ”. 

 

 

 

11. Marea Britanie

 

În baza Legii din 2000 privind partidele politice, alegerile şi referendumul, Comisia Electorală are obligaţia legală de a se pronunţa asupra aspectelor ce ţin de organizarea şi desfăşurarea referendumului. Legea conţine regulile principale privitoare la organizarea referendumurilor naţionale şi regionale, însă nu şi referendumurile locale care privesc postul de primar (local mayoral referendums). 

Legea din 2003 privind adunările regionale dispune procedura de convocare de referendumuri pentru regiunile din Anglia, în scopul alegerii adunărilor regionale. 

Principalele atribuţii ale Comisiei Electorale, în temeiul legii din 2000 sunt:

- interpretarea oficială a documentelor referendumului; 

- înregistrarea participanţilor la referendum;

- desemnarea organizaţiilor care desfăşoară campania electorală; 

- monitorizarea limitelor de cheltuieli permise pentru organizarea referendumului;

- anunţarea rezultatelor. 

Partea VII a Legii din 2000 privind partidele politice, alegerile şi referendumul instituie dispoziţii generale pentru asigurarea derulării corecte a referendumurilor. Se instituie organismele de campanie care au dreptul la diverse tipuri de asistenţă, inclusiv credite nerambursabile din fondurile publice în valoare de până la 600 000 lire sterline, corespondenţă poştală gratuită şi timp gratuit de antenă în cadrul emisiunilor dedicate referendumului. 

De asemenea, Partea VII instituie restricţii privind publicarea materialelor publicitare de către autorităţile administrative centrale şi locale anterior termenului de 28 de zile înainte de data organizării referendumului.

În perioada de timp anterioară desfăşurării referendumului se aplică restricţiile privind cheltuielile cu campania electorală şi publicitatea acestor cheltuieli (astfel cum sunt reglementate în secţiunile 111–124) . 

Ca regulă generală, perioada referendumului pentru orice tip de referendum începe în ziua în care proiectul privind organizarea acestuia este depus în Parlament şi se încheie cu data votului. 

 

 

12. Olanda

 

Constituţia Olandei nu conţine nici o prevedere referitoare la organizarea referendumului.

În Olanda doar legile, tratatele şi proiectele de revizuire a acestora pot face obiectul referendumului. 

Sunt excluse revizuirile constituţionale, legile privind monarhia, casa regală, bugetul (nu şi impozitele), legile care au valabilitate pe întreg teritoriul regatului şi legile menite să implementeze tratatele internaţionale. 

După semnarea unei legi de către monarh sau după acceptarea unui tratat, Secretarul de Stat va anunţa în termen de o săptămână, în ziarul naţional, dacă legea poate face obiectul referendumului. Cetăţenii au la dispoziţie trei săptămâni pentru a aduna cel puţin 40.000 de semnături necesare pentru o „cerere iniţială”. După ce Biroul Central de Votare va anunţa public dacă s-au adunat suficiente semnături, începe o nouă perioadă de şase săptămâni în care cetăţenii trebuie să facă „cererea definitivă”, adunând pentru aceasta 600.000 de semnături. 

Dacă biroul central de votare anunţă că s-au adunat suficiente semnături, atunci se fixează data pentru desfăşurarea referendumului, dar nu mai devreme de 50 de zile şi nu mai târziu de patru luni de la data anunţării referendumului. Dacă în cadrul acestei perioade au loc alegeri, atunci referendumul se va ţine o dată cu alegerile. Este posibil să aibă loc mai mult de un referendum în aceeaşi zi. 

 

13. Portugalia

 


Constituţia portugheză, în art. 118, prevede posibilitatea organizării referendumului, prin decizia Preşedintelui Republicii şi la propunerea Adunării Republicii sau a Guvernului. Obiectul referendumului este constituit din probleme de interes naţional, de competenţa Adunării Republicii sau a Guvernului, fie că este vorba de adoptarea unei legi sau de ratificarea unui instrument internaţional. Sunt exceptate de la această procedură: modificările constituţionale, chestiunile bugetare, fiscale şi financiare, precum şi puterile Legislativului şi Executivului care sunt calificate de Constituţie ca aparţinându-le în exclusivitate (prin art. 164 şi, respectiv, 167). Preşedintele poate refuza convocarea referendumului; în acest caz, propunerea privind referendumul nu poate fi reînnoită în timpul aceleiaşi sesiuni a Adunării, cu excepţia situaţiilor în care, în respectiva perioadă de timp, au avut loc alegeri legislative sau Guvernul a demisionat.

 

 

 

 

 

14. Spania

 


Constituţia Spaniei conţine mai multe prevederi referitoare la referendum. Astfel, art. 92, privind referendumul legislativ, stabileşte posibilitatea Regelui de a convoca, la propunerea Primului ministru şi după aprobarea emisă de către Camera Reprezentanţilor, un referendum cu privire la deciziile politice de importanţă specială. Legea organică nr. 12/1980 privind referendumul precizează faptul că Parlamentul trebuie să aprobe cu votul majorităţii absolute propunerea de organizare a referendumului, iar textul aprobat trebuie să fie identic cu cel supus referendumului.


Art. 151 şi 152 ale Constituţiei prevăd obligativitatea organizării referendumului, ce are caracter obligatoriu, în cazul modificării statutului comunităţilor autonome. Referendumul, în acest caz, este organizat numai în comunităţile autonome respective.


În cazul modificărilor constituţionale, referendumul poate sau trebuie să fie parte a procedurii, după cum modificarea este parţială sau totală. În ambele cazuri, rezultatele referendumului sunt obligatorii. Dacă modificarea adusă Constituţiei este parţială, organizarea referendumului este facultativă, la iniţiativa a 1/10 dintre membrii uneia dintre cele două Camere, şi are loc după adoptarea modificărilor în Parlament (art. 167(3)). Dacă modificarea adusă Constituţiei este totală, sau parţială dar fundamentală, organizarea referendumului este obligatorie, după aprobarea modificărilor în cele două Camere, organizarea de alegeri parlamentare şi aprobarea modificărilor în cele două Camere nou alese (art. 168(3)).

 

15. Suedia

 

În Suedia există două tipuri de referendum: referendumul consultativ şi referendumul pe probleme constituţionale. 

Cap.8, Art.4 din Constituţie stipulează că referendumul consultativ şi procedura de desfăşurare a referendumului privind legile constituţionale se reglementează prin lege specială. 

Art.15 din acelaşi Cap. 8 prevede că referendumul se convoacă cu privire la o hotărâre rămasă în suspensie în privinţa unui amendament constituţional, prin intermediul unei moţiuni semnate de cel puţin 1/10 din membrii Parlamentului, cu condiţia ca cel puţin 1/3 din membrii Parlamentului să voteze în favoarea acesteia. Proiectul de lege va fi socotit ca respins dacă mai mult de jumătate din cei care participă la referendum votează împotriva propunerii.

Pentru modificările iniţiate asupra legilor constituţionale este nevoie de două hotărâri ale Parlamentului. După luarea primei hotărâri, modificările propuse rămân în suspensie, până când noul Parlament este ales. Aceste modificări devin operabile dacă Parlamentul nou ales ratifică hotărârea iniţială. 

Când Parlamentul are de a face cu o primă propunere de modificare a Constituţiei, el poate hotărî să o supună referendumului. Pentru aceasta este nevoie ca cel puţin 35 de membri ai Parlamentului să ceară referendumul şi cel puţin 117 membri să voteze în favoarea acestei propuneri. Cu aceste condiţii îndeplinite, referendumul se va ţine o dată cu noile alegeri parlamentare. 

Decizia de respingere sau acceptare a modificărilor constituţionale se ia cu majoritate simplă. 

